2020. máj. 5. 12:08
A Petronas SRT csapatfőnöke, Razlan Razali megerősítette az Autosport/Motorsport.com-nak, hogy megtörténtek az első tárgyalások Valentino Rossival, az olasz pilóta 2021-es szerződésével kapcsolatban.
A hétszeres MotoGP világbajnok Valentino Rossi szerződése 2020 végén lejár a gyári Yamahánál, helyét pedig 2021-ben a francia Fabio Quartararo veszi át.
A Yamaha arra kérte Rossit az év elején, hogy most döntse el a jövőjét, azonban ő meg akarta várni az első futamokat, hogy a teljesítménye alapján döntsön. Ez lépéskényszerbe hozta a Yamahát, ugyanis elsődleges célpontjukat, a Petronas SRT pilótáját, Quartararot többek között a Ducati is le akarta igazolni.
A Yamaha teljes gyári támogatást biztosít Rossinak 2021-re is, ha úgy dönt, hogy elfogadja az SRT ajánlatát, amelyről elárulta, hogy az év alakulása miatt igen valószínű.
Az Autosport/Motorsport.com-nak adott exkluzív interjújában Razali megerősítette, hogy már voltak tárgyalások Rossi 2021-es szerződésével kapcsolatban, és már csak a részletek kidolgozása van hátra.
„Már találkoztunk a Yamahával, és megkaptuk az ő ajánlatukat. Most azonban le kell ülnünk majd az összes féllel, hogy a részletek kidolgozását elkezdjük.”
„Ez egyelőre nem történt meg, mert technikai problémákat elemeztünk. Azt sem szabad elfelejteni, hogy Valentinonak a szponzorainkkal is meg kell egyeznie.”
„Ki kell egyensúlyozni annak a költségeit, hogy egy évre szerződtetjük őt, és valamivel ellensúlyozni minket, akár a pályán mutatott jó teljesítménnyel, és eredményekkel. Az világos, hogy a csapat megjelenésére pozitív hatással lesz, remek értéke van Valentinonak.”
„Jelenleg minden jól áll, de most meg kell vizsgálnunk a részleteket.”
Razali elmondta, hogy az egyik legfontosabb dolog, amiben meg kell egyezniük, hogy Rossi kiket hozhat magával a gyári Yamaha csapatból anélkül, hogy „megbontaná” az SRT jelenlegi mérnöki felépítését.
„Általában, amikor egy pilóta csapatot vált, magával viszi azokat, akikkel a legjobban érzi magát. Ezt mi is támogatjuk, és nem akarunk a főmérnökeinek és szerelőinek az útjába állni, akik jönnének vele.”
„Azt azonban világosan elmondtuk a Yamahának, hogy nekünk, a Petronas SRT-nél megvan a saját mérnöki gárdánk, és ezt nem akarjuk megbontani. Természetesen 2-3 mérnöke jöhetne vele, de ezt még vele is meg kell beszélnünk.”
Rossi garázsából David Munoz, a mérnökök vezetője, és régi szerelője, Alex Briggs csapatváltása a legvalószínűbb. Rossi csapattársa valószínűleg Franco Morbidelli lesz, miután Razali megerősítette az Autosportnak, hogy meg akarják hosszabbítani a 2017-es Moto2 bajnok szerződését.
Ez sajnos véget vetett azoknak az elképzeléseknek, hogy a Petronas SRT-nél újra összeállhat a Rossi, Jorge Lorenzo pilótapáros. A spanyol pilóta szerint „98%” -ban végleges a visszavonulása, de egy jó ajánlat esetén elgondolkozik a visszatérésen.